На основу тачке 13.1.2 Локалног антикорупцијског плана (ЛАП) општине Мало Црниће („Службени гласник општине Мало Црниће“,број 1/2018), тачке 3. Решења о образовању Комисије за избор чланова тела за праћење примене ЛАП-а општине Мало Црниће број 06-40/2018-6 од 21.06.2018 године, и члана 28. Пословника о раду Комисије за избор чланова тела за праћење примене ЛАП-а општине Мало Црниће број 110-9/2018 од 01.августа 2018.године, а на основу Oдлуке о условима, критеријумима и мерилима за избор чланова тела за праћење примене локалног антикорупцијског плана општине Мало Црниће број 06-40/2018/6-2 од 01.08.2018.године, Комисија за избор чланова тела за праћење примене ЛАП-а општине Мало Црниће, на седници одржаној августа 2018.године, расписује: 

**ЈАВНИ ПОЗИВ ЗА ДОСТАВЉАЊЕ ПРИЈАВА ЗА ЧЛАНСТВО У ТЕЛУ ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА (ЛАП) ОПШТИНЕ МАЛО ЦРНИЋЕ**

**ОПШТА ОДРЕДБА**   
Јавни позив се расписује ради подношења пријава грађана општине Мало Црниће за чланство у телу за праћење примене Локалног антикорупцијског плана општине Мало Црниће.  
 Тело које ће пратити спровођење и примену Локалног антикорупцијског плана (ЛАП) општине Мало Црниће чине 3 (три) члана које ће по спровођењу конкурса именовати Скупштина општине Мало Црниће.  
Чланови се именују се на период до три године.   
  
**УСЛОВИ**   
Кандидат за чланство у у телу за праћење примене Локалног антикорупцијског плана општине Мало Црниће морају да испуне следеће услове:  
1. Да је лице пунолетно;  
2. Да има пребивалиште на територији општине Мало Црниће;  
3. Да није осуђиван или се против њега не води поступак за дела која се односе на корупцију;  
4. Да није носилац функције у политичкој странци;  
5. Да није јавни функционер у складу са Законом о Агенцији за борбу против корупције;   
6. Да није запослен у органима општине Мало Црниће и јавним предузећима и установама чији је оснивач општина Мало Црниће.  
  
**ПРИЈАВА И ДОКАЗИ**   
Кандидати подносе Пријаве за чланство у телу за праћење примене Локалног антикорупцијског плана општине Мало Црниће на прописаном обрасцу који се може преузети на званичном сајту општине Мало Црниће [www.opstinamalocrnice.rs](http://www.opstinamalocrnice.rs) у електронској форми или у писарници Општинске управе, у штампаној форми.  
Уз пријаву се прилажу следећи докази:

-Пријаву о пребивалишту надлежног МУП органа  
- Потврда да лице није осуђивано или да се против њега не води поступак издата из казнене евиденције Министарства унутрашњих послова,  
- Оверена лична изјава да лице није носилац функције у политичкој странци, да није јавни функционер и да није запослен у органима општине Мало Црниће и јавним предузећима и установама чији је оснивач општина Мало Црниће

- Биографију подносиоца пријаве (у слободној форми)

- Мотивационо писмо које садржи обавезне одговоре на следећа питања:

1.Шта Вас мотивише да се ангажујете у чланству тела за праћење примене Локалног антикорупцијског плана општине Мало Црниће?;

2.Како видите политику борбе против корупције у нашем друштву и шта бисте сугерисали у вези са тим?;

3. Чиме лично можете допринети решавању проблема корупције у друштву?  
- Копија личне карте.  
  
**ПОСТУПАК ИЗБОРА**  
Избор кандидата за чланство у телу за праћење примене Локалног антикорупцијског плана општине Мало Црниће врши Комисија за избор чланова тела за праћење примене ЛАП-а општине Мало Црниће (у даљем тексту: Комисија).

Избор кандидата врши се у два круга. У првом кругу избора врши се увид у документацију коју је кандидат поднео.  
Комисија проверава да ли су пријаве поднете благовремено и да ли су уз пријаву приложени сви потребни докази.  
Неблаговремене и непотпуне пријаве Комисија одбацује Закључком.

Кандидати који су испунили формалне услове улазе у други круг избора. У другом кругу кандидати ће бити оцењивани и интервјуисани пред Комисијом.  
Комисија оцењује кандидате на основу достављене пријаве и усменог разговора са кандидатима.   
На основу коначне оцене кандидата, а у складу са Одлуком о условима, критеријумима и мерилима за избор чланова тела за праћење примене Локалног антикорупцијског плана општине Мало Црниће, Комисија саставља ранг листу кандидата коју доставља Скупштини општине на усвајање, најкасније 10 (десет) дана по окончању рока за подношење пријава.  
Ранг листа се објављује на званичном сајту општине Мало Црниће.

**ОБЈАВЉИВАЊЕ ЈАВНОГ ПОЗИВА**  
Јавни позив ће бити објављен на званичном сајту општине Мало Црниће [www.opstinamalocrnice.rs](http://www.opstinamalocrnice.rs) и у недељном листу „Реч народа“ који се дистрибуира на територији општине Мало Црниће.

**РОК**

Пријаве се подносе у року од 10 (десет) дана од дана објављивања конкурса на званичном сајту општине Мало Црниће и у недељном листу „Реч народа“.

Попуњене обрасце пријава у затвореној, запечаћеној коверти предати на адресу: ОПШТИНА МАЛО ЦРНИЋЕ, КОМИСИЈА ЗА ИЗБОР ЧЛАНОВА ТЕЛА ЗА ПРАЋЕЊЕ ПРИМЕНЕ ЛАП-а ОПШТИНЕ МАЛО ЦРНИЋЕ, ул.Главна бр.1, 12311Мало Црниће, путем поште или на писарници општинске управе.

Образац јавног позива, формулар пријаве и остала документа која се односе на рад комисије се могу преузети на интернет страници: [www.opstinamalocrnice.rs](http://www.opstinamalocrnice.rs)

**Комисија за избор чланова тела за праћење примене ЛАП-а општине МалоЦрниће**